Na osnovu člana 117. stav 5., člana 56. stav 1. i člana 68. stav 2. Zakona o zaštiti okoliša ("Službene novine Federacije BiH", broj 33/03 i 38/09), federalna ministrica okoliša i turizma donosi:

**PRAVILNIK**

o izmjenama i dopunama Pravilnika o pogonima i postrojenjima za koje je obavezna procjena uticaja na okoliš i pogonima i postrojenjima koji mogu biti izrađeni i pušteni u rad samo ako imaju okolinsku dozvolu

Član 1.

U Pravilniku o pogonima i postrojenjima za koje je obavezna procjena uticaja na okoliš i pogonima i postrojenjima koji mogu biti izrađeni i pušteni u rad samo ako imaju okolinsku dozvolu („Službene novine Federacije BiH“, broj 19/04), član 4., stav (1) tačka a) podtačka 4. mijenja se i glasi: „Pogoni za proizvodnju hidroelektrične energije sa izlazom većim od 150KW.“

Dosadašnje tačke 5. i 6. postaju tačke 4. i 5.

Član 2.

U Pravilniku o pogonima i postrojenjima za koje je obavezna procjena uticaja na okoliš i pogonima i postrojenjima koji mogu biti izrađeni i pušteni u rad samo ako imaju okolinsku dozvolu („Službene novine Federacije BiH“, broj 19/04), član 6., tačka a) podtačka 5. se briše

Član 3.

Nadležna ministarstva kantona su dužna da usaglase svoje propise sa ovim Pravilnikom, nakon stupanja na snagu ovog Pravilnika.

Član 4.

Ovaj Pravilnik o izmjenama i dopunama Pravilnika o pogonima i postrojenjima za koje je obavezna procjena uticaja na okoliš i pogonima i postrojenjima koji mogu biti izrađeni i pušteni u rad samo ako imaju okolinsku dozvolu stupa na snagu osmog dana od dana objavljivanja u "Službenim novinama Federacije BiH" .

**OBRAZLOŽENJE**

**I . ZAKONSKI OSNOV ZA DONOŠENJE PROPISA**

Zakonski osnov za donošenje ovog pravilnika sadržan je u odredbi člana 56. stav (1) Zakona o zaštiti okoliša (Službene novine Federacije BiH“, br. 33/03 i 38/09) kojom je propisano da će se provedbenim propisom utvrditi pogoni i postrojenja ili znatne izmjene postojećih pogona i postrojenja za koje je obavezna procjena uticaja na okoliš, te pogoni i postrojenja ili znatne izmjene postojećih pogona i postrojenja za koje će mjerodavno ministarstvo odlučiti je li potrebna procjena uticaja na okoliš, a u vezi s članom 68. stav (2) istog Zakona kojim je propisano da će se provedbenim propisom utvrditi pogoni i postrojenja koji mogu biti izgrađeni i pušteni u rad samo ukoliko imaju okolinsku dozvolu izdanu u skladu sa odredbama ovog Zakona i Zakona o upravnom postupku.

**II. RAZLOZI ZA DONOŠENJE PROPISA**

Izmjene i dopune Pravilnika o pogonima i postrojenjima za koje je obavezna procjena uticaja na okoliš i pogonima i postrojenjima koji mogu biti izrađeni i pušteni u rad samo ako imaju okolinsku dozvolu je potrebna zbog potrebe da se za sve hidrpoenergetske objekte instalirane snage veće od 150 KW , radi procjena uticaja na okoliš.

Do sada se procjena uticaja na okoliš radila samo za postrojenja veća od 5 MW,odnosno „ Pogoni za proizvodnju hidroelektrične energije sa izlazom većim od 5 MW za pojedinačne pogone ili više od 2 MW za nekoliko pogona koja slijede jedno drugo na

rastojanju manjem od 2 km,“ a sukladno članu 6.-Pogoni i postrojenja za koje se procjena utjecaja na okoliš vrši na osnovu provjere Federalnog ministarstva su bila postrojenja instalirane snage veće od 1MW.

Pogoni i postrojenja za proizvodnju hidroelektrične energije manje od 1 MW su uređeni kantonalnim propisima.

Obzirom na zaključak Predstavničkog doma Parlamenta Federacije BiH: „Potpuno se zabranjuje izgradnja malih hidroelektrana na cijeloj teritoriji Federacije BiH zadužuje se Vlada Federacije BiH, da u naredna tri mjeseca analizira postojeće zakone kroz koje se tretira izgradnja MHE i upute u parlamentarnu proceduru izmjene i dopune zakona kroz koje će se zaštiti rijeke i okoliš kao i da se izvrši revizija svih do sada izdatih saglasnosti na mhe koje su izgrađene i one koje su u fazi izgradnje i da informaciju o tome dostave parlamentu Federacije BIH“, Zahtjev je dostavljen ispred 8 organizacija.. Dokument dostavljen Vladi Federacije BiH „Pregled mjera neophodnih za zaštitu vodenog bogatstva u Federaciji Bosne i Hercegovine“ u kojem se naglašava da je potrebna obavezna procjena uticaja na okoliš za postrojenja snage preko 150 kW. (Potpisnici su na linku:<http://voda.ekoakcija.org/bs/sadrzaj/zastita-rijeka-sta-nadlezne-institucije-mogu-i-moraju-uraditi>)

U proteklom periodu se pokazalo da čak i mala postrojenja za proizvodnju hidroelektrične energije mogu napraviti veliku štetu po okoliš ukoliko su napravljena na slapovima i vodopadima i drugim vrijednim hidrološkim i geomorfološkim fenomenima kakvima obiluju naše rijeke zbog čega je potrebno obavezno provođenje procedure procjene utjecaja na okoliš. Kantonalnim institucijama nerijetko manjka cjelovitost uvida u procjenu uticaja na neposredni i širi okoliš, što može obezbijediti FMOIT angažovanjem potrebnih stručnih kapaciteta.

Iz tog razloga je nepohodno da se na federalnom nivou obavlja  postupak procjene uticaja na okoliš i izdavanje okolinskih dozvola za hidroelektrane sa instalisanim kapacitetom većim od 150 kW u cilju bolje zaštite okoliša naročito kad je u pitanju održavanje balansa između iskorištavanja prirodnih resursa i njihove zaštite u skladu sa Zakonom o zaštiti okoliša FBiH.

**III. OBRAZLOŽENJE PREDLOŽENIH ČLANOVA**

Član 1. odnosi se na pogone za koje je obavezna procjena uticaja na okoliš i koji obavezno izrađuju Studiju o procjeni uticaja na okoliš.

Član 2. odnosi se na pogone za koje Federalno ministarstvo okoliša i turizma vrši provjeru o potrebi procjene uticaja na okoliš.

Član 4. donosi se iz razloga uskalđivanja federalnih i kantonalnih propisa

**IV. FINANSIJSKA SREDSTVA ZA PROVOĐENJE PROPISA**

Za provođenje ovoga pravilnika nije potrebno osigurati sredstva iz Proračuna Federacije Bosne i Hercegovine.